**Zero limite**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi mi-a bătut la poartă o secundă,

Era brunetă și-avea ochi căprui,

Înaltă pentru ușa mea prea scundă,

Mi-a spus că nu-i secunda nimănui,

A evadat dintr-o clepsidră spartă,

Din orologiul unui turn de fier,

Când a mizat nisipul tot pe soartă

Și-a câștigat un simplu zilier.

Azi am primit mesaj de la o clipă

Pe care am primit-o-n suflet ieri,

M-a întrebat: „Nu ai înc-o aripă

Că zborul meu nu duce nicăieri.”

- Ce destinaţii poţi visa când drumul

Te poartă printre gânduri, obosit,

Din rugul care-a ars rămâne scrumul…

Noi doi am navigat spre infinit.

Îţi mulţumesc! Tu ai crezut în mine,

Şi mi-ai împrumutat aripi să zbor,

O Phoenix m-am visat, azi, pot susţine

În lume numai timpu-i trecător,

Scânteia e acolo, în cenuşă,

Renaşte doar atunci când crezi în ea,

De-am poposit o clipă lângă uşă

Dă-mi aripi şi-o să pot, din nou, zbura!

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014